钦定古今图书集成/明伦汇编/官常典/第728卷 > 刘子荐 黄文政
## 钦定古今图书集成/明伦汇编/官常典/第728卷 > 刘子荐 黄文政

按《宋史忠义传》：“子荐，字贡伯，吉州安福人。父梦骥，以
进士历官知澧州，没于王事。子荐以父任为湘乡尉，
以获盗功调抚州司录。有愬王应亨殴死荷担黄九
者，狱成矣。子荐阅受书，疑而驳之。俄烈风迅雷，辟狱
户，裂吏揳杀人者实孔目冯汝能，非应亨也。狱遂白，
得免死者八人。事闻，颁谕天下之为理官者。改知赣”
县，监行在左藏库，通判常德府、知融州。陛辞，度宗慰
之曰：“广郡凋瘵，赖卿抚摩。”子荐对曰：“臣当推行德化，
以安其民。”至官，以廉静著闻。主管仙都观，广西经略
司檄为参议官。德祐二年十一月，北兵至静江，权经
略使马塈遣子荐提猺兵药弩手守城东门，势不支。
时瀛国公已入燕，子荐取笏书其上云：“我头可断，膝
不可屈。”登城北望再拜，取所衣袍瘗之，语左右曰：“事
急不可为，吾有以死守。”或讽子荐遁去，子荐曰：“死事，
义也；何以遁为！”竟死之。有黄文政者，淮人，戍蜀。军溃，
间道走静江，马塈邀与同守。城破，文政被执，大诟不
屈。大军断其舌，以次劓刖之，文政含胡叱咄，比死不
绝声。